Senet

Senet (staroegyptsky: znt, dosl. "prechádzanie"je historická dosková hra pochádzajúca zo Starovekého Egypta. Je najstaršou známou doskovou hrou (približne 3500 pred Kr.).

 Pravidlá 
Hracia doska senetu sa skladá z tridsiatich štvorcových polí, rozložených do troch riadkov po desať polí. Hracie figúrky obsahujú dva druhy kameňov, z každého minimálne 5 kusov (v niektorých sadách viac). 

Skutočné pravidlá hry sú neznáme, ale niektorí historici vytvorili pre hru vlastné pravidlá. Timothy Kendall a R.C. Bell vytvorili dve rôzne sady pravidiel, ktoré použili výrobcovia doskových hier pri výrobe moderných verzii hry Senet. 

 Timothy Kendall 
 na začiatku hry položí každý z hráčov svoje hracie kamene na prvých 14 políčok herného plánu tak, aby sa striedali, počet paličiek na hádzanie sa pohyboval od 3 do 4;
 štartové pole je políčko č. 15 s vyobrazením anchu (symbol znovuzrodenia);
 figúrky sa pohybujú po takom počte políčok aký ukáže hod paličkou (neskôr aj pomaľovanými kostičkami);
 počet políčok, po ktorých sa hráčova figúrka pohybuje je daný výsledkom hodu paličkami, teda podľa toho koľko paličiek padne stranou bez kresby hore, môže sa hýbať od 1 až po 5 políčok na ťah (5 v prípade, že padli 4 paličky s pomaľovanou stranou hore);
 ak hráč hodí paličkami a jeho figúrka sa dostane na miesto na ktorom je súper vymenia si pozície;
 ak hráčova figúrka vstúpi na niektoré označené políčko, môže nastať niektorá z týchto situácií:
 políčko 15 - Anch - symbolizuje znovuzrodenie, hra tam začína, alebo sa tam hráč vracia ak ho hod zaviedol na políčko č. 27 so znakom Domu vody (tri vlnky);
 políčko 26 - Dom šťastia - označené symbolom vtáčika, figúrky sú chránené pred atakom súpera;
 políčko 27 - Dom vody - ak hráčova figúrka vstúpi na toto políčko vráti sa späť na štart, alebo sa na toto políčko vráti ak stála na č. 28 alebo 29 a hráč nehodil potrebný počet bodov na dovedenie figúrky do cieľa;
 políčko 28 - Dom troch právd - figúrka z neho môže ísť do cieľa len ak padne pri hode trojka;
 políčko 29 - Dom Re-Atuma - figúrka z neho môže ísť do cieľa len ak padne pri hode dvojka;
 vyhráva ten, kto skôr vyvedie svoje figúrky von.

 R. C. Bell 

 každý hráč má 10 figúrok;
 na začiatku hry nie sú na hracom pláne žiadne figúrky;
 smer hry je opačný (od políčka 30 k 1);
 hráč hodí paličkami a podľa toho koľko hodil umiestni svoju figúrku na políčka 26 - 30; ak už na týchto políčkach stojí iná figúrka považuje sa hod za neplatný;
 na každom políčku môže stáť len 1 figúrka, ak už na políčku stojí figúrka je vyhodená mimo herný plán a musí čakať na príležitosť; ak stojí figúrka na políčku so znakom riadi sa ťah podľa neho;
 ak hráčovi padne zodpovedajúce číslo môže do hry postaviť ďalšiu figúrku, alebo vykonať ťah figúrkou už zapojenou v hre;
 figúrka, ktorá prvá dosiahla políčko č. 1 získava 5 bodov, úlohou hráčov je potom poukladať svoje figúrky v striedavom poradí na prvých dvadsať políčok;
 ak figúrka dosiahla svoje konečné umiestnenie nesmie sa s ňou viac hýbať;
 hráč, ktorému sa podarí umiestniť všetkých 10 figúrok na koncové políčka získava 10 bodov a k tomu ešte 1 bod za každý ťah, ktorý musí protihráč urobiť aby sa dostal na cieľové umiestnenie
 hodnota hodu:
 1 palička so značkou hore - 1 bod
 2 paličky so značkou hore - 2 body
 3 paličky so značkou hore - 3 body
 4 paličky so značkou hore - 4 body
 všetky bez značky - 5 bodov

 Pozri aj 
 Mehen

 Iné projekty 

 Externé odkazy 
 Senet na egyptica.sk 

Kategória:Doskové hry
Kategória:Abstraktné doskové hry
Kategória:Tradičné doskové hry